Wolo ni Jɛ Gbɛtsɔɔmɔ Kuu lɛ Dɛŋ | Anɔkwa Hemɔkɛyeli\nKɛha Wɔnyɛmimɛi Hii kɛ Yei ni Wɔsumɔɔ:\nKɛjɛ Buu-Mɔɔ lɛ ni ji maŋbii anɔ̃ lɛ klɛŋklɛŋ nɔ̃ kwraa ni je kpo ni ji January 1, 2008 nɔ̃ lɛ, akɛ sane hee ko ni baa kɛtsaraa nɔ, ni yɔɔ miishɛɛ ni gbalaa mɔ jwɛŋmɔ ni yitso ji “Kasemɔ Amɛhemɔkɛyeli Lɛ,” wo mli. Kɛjɛ no nɔ kɛbaa nɛɛ, daa nyɔji etɛ lɛ, asusuɔ sane hee ko ni yɔɔ miishɛɛ he yɛ saneyitso nɛɛ shishi!\nMɛni mɛi ni kaneɔ saji nɛɛ ewie yɛ he? Beni yoo ko kane sane ni kɔɔ Marta he lɛ egbe naa lɛ, eŋma akɛ: “Beni mikane sane lɛ, miŋmɔ waa ejaakɛ mitamɔ lɛ nɔŋŋ—misumɔɔ koni mafee gbɔfeelɔ kpakpa, no hewɔ lɛ mináaa hiɛ kwraa, ni bei komɛi po lɛ, mihiɛ kpaa nɔ akɛ esa akɛ maná be fioo koni mikɛ migbɔi lɛ agba sane.” Oblayoo ko ni eye afii 15 ni kane Ester sane lɛ tsɔɔ esusumɔ akɛ: “Eji anɔkwale akɛ bei komɛi lɛ, wɔgbaa wɔhe naa yɛ atadei kɛ hesaamɔi ni eba nɔ lɛ ahe. Esa akɛ wɔsaa wɔhe jogbaŋŋ; kɛlɛ, wɔsumɔŋ koni wɔfee kɛteke nɔ.” Ekɛfata he akɛ: “Mɛi ni wɔji yɛ mligbɛ lɛ ji nɔ ni Yehowa kwɛɔ.” Ni nyɛmi yoo ko ni kane bɔfo Petro saji lɛ ateŋ eko lɛ kɛ miishɛɛ wie akɛ: “Beni mikane sane lɛ, mikɛ mihe fɛɛ wo mli vii diɛŋtsɛ. Etamɔ nɔ ni miyɛ jɛmɛ! Mifee shihilɛi ni atsĩtsĩi tã kɛkɛ lɛ po ahe mfoniri bɔ ni ha minu nibii ahe jogbaŋŋ.”\nMɛi etɛ ni wɔwie amɛhe nɛɛ—kɛ mɛi babaoo hu ni amɛŋmala woji kɛtsɔɔ bɔ ni amɛnya saji nɛɛ ahe lɛ—maa nɔ ni bɔfo Paulo ŋma jeeŋmɔ ko lɛ nɔ mi: “Nibii abɔ ní aŋma ato momo lɛ, wɔ diɛŋtsɛ wɔhe nitsɔɔmɔ hewɔ aŋma ato lɛ.” (Rom. 15:4) Hɛɛ, Yehowa ha aŋmala saji nɛɛ awo Biblia lɛ mli bɔni afee ni wɔkase nibii komɛi ni he hiaa waa. Ekɔɔɔ he eko afii abɔ ni wɔkɛhi anɔkwale lɛ mli lɛ, wɔ fɛɛ wɔbaanyɛ wɔkase nɔ ko kɛjɛ mli.\nWɔmiiwo bo hewalɛ koni okashashao shi kwraa kɛ wolo nɛɛ kanemɔ. Okɛfata Oweku Jamɔ gbɛjianɔtoo lɛ he—gbekɛbii lɛ baanya he waa diɛŋtsɛ! Kɛ́ asafo lɛ kɛ wolo nɛɛ miifee Asafoŋ Biblia Nikasemɔ lɛ, kwɛmɔ ni okafo mli otsi kome po! Too otsui shi; kanemɔ lɛ jogbaŋŋ. Feemɔ nibii ni okaneɔ lɛ ahe mfoniri yɛ ojwɛŋmɔŋ; feemɔ onii tamɔ oyɛ jɛmɛ ni nibii lɛ ba. Bɔɔ mɔdɛŋ ni onu nii ahe tamɔ mɛi ni Biblia lɛ wie amɛhe lɛ nu he lɛ, ni ona nibii hu ni amɛna lɛ. Okɛ bɔ ni amɛfee amɛnii yɛ shihilɛi komɛi ni ba lɛ ahe lɛ ato bɔ ni kulɛ obaafee onii oha lɛ he.\nEŋɔɔ wɔnaa waa akɛ wɔbaaha onine ashɛ wolo nɛɛ nɔ. Wɔshwelɛ ji ebaafee jɔɔmɔ kɛha bo kɛ oweku lɛ. Wɔsumɔɔ nyɛsane naakpa, ni wɔmiiba jɔɔmɔi wɔmiiha nyɛ,\nKasemɔ Amɛhemɔkɛyeli Lɛ​—Wolo ni Jɛ Gbɛtsɔɔmɔ Kuu lɛ Dɛŋ